Dan Voiculescu - Sentința din dosarul ICA

Dan Voiculescu a fost condamnat definitiv, vineri, la 10 ani de închisoare, în dosarul privatizării Institutului de Cercetări Alimentare (ICA), potrivit deciziei luate de Curtea de Apel București. Curtea de Apel a mai decis ca sediul posturilor Antena și cel al grupului de firme Grivco să fie confiscate. O analiză a dosarului ICA și a sentinței de condamnare din fond arată că în afacerea ICA, Dan Voiculescu, a intrat în posesia unei proprietăți evaluate la 60 de milioane de euro pentru care a plătit 100.000 euro, adică de 576 de ori mai puțin, potrivit procurorilor.

În același dosar, au mai fost condamnați Gheorghe Mencinicopschi și Corneliu Popa, câte 8 ani de închisoare cu executare, fostul ministru Sorin Pantiș – 7 ani de închisoare cu executare, Cătălin Sandu Jean și Vlad Săvulescu, câte 6 ani de închisoare cu executare, precum și Flavius Adrian Pop – 5 ani de închisoare cu executare. Instanța a mai dispus condamnarea, cu suspendare, a lui Gheorghe Sin și Constantin Baciu, câte patru ani de închisoare, Alexandru Petre, Grigore Marinescu și Vica Ene, câte trei ani de închisoare. În cazul lui Marian Gheorghe Domnișoru, instanța a dispus încetarea procesul penal, constatând că acesta a decedat în cursul procesului penal.

UPDATE 19:30 Cinci dintre condamnații din dosarul privatizării Institutului de Cercetări Alimentare (ICA), Sorin Pantiș, Jean Cătălin Sandu, Corneliu Popa, Flavius Adrian Pop și Vlad Nicolae Săvulescu, au fost duși la Penitenciarul Rahova, unde, după îndeplinirea formalităților, vor fi încarcerați. Cei cinci s-au predat la Poliția Capitalei și au fost duși la penitenciar după sosirea mandatelor de executare a pedepsei.

Foto: Octav Ganea/Mediafax Foto

Foto: Octav Ganea/Mediafax Foto

Foto: Octav Ganea/Mediafax Foto

UPDATE 18:46 Și Gheorghe Mencinicopschi a fost dus la Penitenciarul Rahova, cu escortă.

UPDATE 18:46 Dan Voiculescu a fost urcat într-o mașină Logan a poliției și este escortat către Penitenciarul Rahova. În spatele autoturismului în care a fost urcat Voiculescu a plecat o dubă, tot a Poliției.

UPDATE 18:40 Președintele PC, ministrul Agriculturii Daniel Constantin, a calificat condamnarea președintelui fondator al partidului, Dan Voiculescu, drept „o dramă” care i se întâmplă „unui om cu inițiative benefice pentru România”, precizând că „uman”, este alături de acesta.

UPDATE 19:35 Case, apartamente și terenuri deținute de Gheorghe Mencinicopschi, Sorin Pantiș, Gheorghe Sin, Vica Ene, Jean-Cătălin Sandu și Vlad-Nicolae Săvulescu, condamnați din dosarul ICA, au fost confiscate de magistrații Curții de Apel București. Vezi aici ce li s-au confiscat.

UPDATE 18:30 Toți inculpații din dosarul ICA sunt în custodia poliției. Sorin Pantiș a fost încarcerat deja la Penitenciarul Rahova. La Rahova, condamnații ar urma să stea în carantină timp de 21 de zile, iar Administrația Penitenciarelor va stabili, după cel mult o lună, regimul și locul de detenție. Regimul de detenție se stabilește în funcție de vârsta deținutului, starea de sănătate și antecedentele penale ale acestuia.

UPDATE 18:25 Mandatele de executare a pedepsei din dosarul privatizării Institutului de Cercetări Alimentare (ICA) au ajuns la Poliție, astfel că Dan Voiculescu și ceilalți inculpați urmează să fie încarcerați.

UPDATE 17:30 Fostul ministru Sorin Pantiș și alți trei condamnați din dosarul privatizării Institutului de Cercetări Alimentare (ICA), Jean Cătălin Sandu, Corneliu Popa și Flavius Adrian Pop, s-au predat la Poliția Capitalei, unde sunt așteptate mandatele de executare a pedepsei.

UPDATE 17:10 Lia Olguța Vasilescu, despre condamnarea lui Voiculescu: „Pe cine a omorat Voiculescu de a luat 10 ani cu executare? Huidu a omorat un om”.

UPDATE 17:00 După condamnarea lui Dan Voiculescu la 10 ani de închisoare cu executare, premierul Victor Ponta a postat pe pagina sa de Facebook un mesaj de solidaritate cu jurnaliștii în general și cu cei ai Antene3 în special.

UPDATE 16:40 Directorul ICA, Gheorghe Mencinicopschi, condamnat la opt ani de închisoare cu executare, a venit la sediul IPJ să se predea. „Soția și fetele mele sunt liniștite pentru că știu că sunt nevinovat. Eu nu m-am asociat cu domnul Voiculescu, nu am ce să îi reproșez. Am discutat doar de câteva ori cu el în viața mea… Nu am avut niciodată acțiuni la ICA. Institutul există, nu am de ce să plătesc niciun ban”, a declarat Gheorghe Menicicopschi la intrarea în sediul IPJ Ilfov.

UPDATE 16:35 Camelia Voiculescu, acționar și președinte al Intact Media Group (IMG), afirmă, într-un comunicat, că tatăl său, Dan Voiculescu, nu a comis nicio faptă reprobabilă, ci a luptat, cu demnitate, curaj și onoare împotriva unui regim care amintește de vremuri considerate trecute. Vezi AICI mai multe detalii.

UPDATE 16:15 Dosarul lui Dan Voiculescu a fost judecat de către judecătoarea Camelia Bogdan și de către judecătorul Mihai Alexandru Mihalcea. Camelia Bogdan este unul dintre judecătorii tineri din sistem. Cine sunt judecătorii care l-au condamnat pe Dan Voiculescu la închisoare

UPDATE 16:10 Verdictul în procesul privatizării Institutului de Cercetări Alimentare (ICA) a fost dat vineri, după nouă ani în care dosarul a fost închis și redeschis, trimis de la Tribunalul București la instanța supremă de mai multe ori, în funcție de statutul lui Dan Voiculescu. Citește aici istoria dosarului ICA.

UPDATE 15:50 Lui Dan Voiculescu i se fac acum, la sediul IPJ Ilfov, formele pentru arestare, urmând ca în jurul orei 18:00 să fie dus la Penitenciarul Rahova. El ar urma să stea în carantină timp de 21 de zile. După cel mult o lună, Administrația Penitenciarelor îi va stabili regimul și locul de detenție. Regimul de detenție se stabilește în funcție de vârsta deținutului, starea de sănătate și antecedentele penale ale acestuia. De menționat că Dan Voiculescu are 67 de ani și, potrivit prevederilor legale, ar putea fi eliberat după ce execută o treime din pedeapsă.

UPDATE 15:45 Mircea Badea este primul jurnalist Antena 3 care a ajuns la sediul Inspectoratului de Poliție Ilfov, acolo unde se află Dan Voiculescu. Într-o intervenție la Antena 3, Mircea Badea a spus că horătârea „plutonului de execuție” este „dementă, bazată pe absolut nimic”, și că dosarul ICA este legat, de fapt, de Antena 3. Vedeți aici cum au primit jurnaliștii din studio-ul Antena 3 condamnarea lui Voiculescu și punerea sub sechestru în vederea confiscării a sediului televiziunii.

UPDATE 15:40 Ce au răspuns cititorii la sondajul Gândul în legătură cu Dan Voiculescu

UPDATE 15:30 Dan Voiculescu se află la această oră la sediul IPJ Ilfov, unde s-a predat. Acesta nu poate fi încarcerat până când nu vor ajunge actele de la instanță la poliție.

UPDATE 15:25 Gheorghe Mencinicopschi, condamnat de Curtea de Apel la opt ani de închisoare cu executare în dosarul ICA, susține în continuare că este nevinovat și se declară liniștit și împăcat cu sine, după aflarea sentinței. Vezi aici declarația integrală.

UPDATE 15:20 Sorin Pantiș, fostul ministru al Comunicațiilor, condamnat definitiv, vineri, de Curtea de Apel București, la 7 ani de închisoare, în dosarul privatizării ICA, susține că decizia instanței este un asasinat politic și economic. Vezi aici declarația integrală.

UPDATE 15:10 Dan Voiculescu va fi dus la Penitenciarul Rahova pentru a-și executa pedeapsa de 10 ani de închisoare.

UPDATE 15:00 S-a dispus și confiscarea, potrivit deciziei instanței, și a terenurilor și imobilele sechestrate prin rechizitoriu.

UPDATE 14:50 Pe sediul Antenei 3 a fost dispus sechestrul, iar terenul va fi confiscat, potrivit deciziei de astăzi a judecătorilor. De această procedură se ocupă tot DNA-ul. Vezi aici mai multe detalii!

UPDATE 14:43 Instanța a decis și confiscarea proprietăților puse sub sechestru și aflate pe numele lui Dan Voiculescu și a celorlalți inculpați. Instanța a mai dispus recuperarea prejudiciului de 60 de milioane de euro. Acțiunile deținute de Dan Voiculescu la ICA și donate fiicelor lui vor fi confiscate. Totodată, instanța a mai decis și confiscarea specială a 3,5 milioane de dolari de la Dan Voiculescu și confiscarea extinsă din conturile sale și de la firmele la care este acționar, inclsuiv offshore-urile dinj afara țării. Instanța a dispus ca DNA să se ocupe de confiscare, sub coordonarea procurorului șef Laura Codruța Kovesi.

UPDATE 14:25 Sentințele anunțate personal de judecătoarea Camelia Bogdan sunt următoarele:

Dan Voiculescu: 10 ani de închisoare cu executare pentru spălare de bani

Corneliu Popa: 8 ani de închisoare cu executare

Jen Cătălin Sandu: 6 ani de închisoare cu executare

Gheorghe Mencinicopschi: 8 ani de închisoare cu executare

Sorin Pantiș: 7 ani de închisoare cu executare

Vlad Nicolae Săvulescu: 6 ani de închisoare cu executare

Constantin Baciu: 4 ani de închisoare cu suspendare

Alexandru Petre: 3 ani de închisoare cu suspendare

Grigore Marinescu: 3 ani de închisoare cu suspendare

Flavius Adrian Pop: 5 ani de închisoare cu executare

Vica Ene (fostă Udrea): 3 ani de închisoare cu suspendare

Gheorghe Sin: 4 ani de închisoare cu suspendare

UPDATE 14:08 În așteptarea verdictului, sala de judecată s-a umplut. Dan Voiculescu așteaptă sentința la sediul GRIVCO.

UPDATE 14:00 Sentința în dosarul ICA va fi pronunțată de judecătoarea Camelia Bogdan personal.

UPDATE 12:55 Decizia finală în dosarul privatizării Institutului de Cercetări Alimentare (ICA) va fi anunțată de Curtea de Apel București, de la ora 14.00, în ședință publică.

UPDATE 11:00 Dan Voiculescu afirmă că nu are niciun regret dacă va fi condamnat în dosarul ICA, pentru că nu el a fost „beneficiarul” acestei bătălii. Întrebat de jurnaliști ce a făcut cu o seară înainte de sentință, Dan Voiculescu a spus că a mâncat o varză călită „extraordinară” cu cârnați oltenești, făcută de soția lui, a băut vin, s-a uitat la emisiunea lui Mihai Gâdea și s-a culcat, dormind bine, dovadă că nu e speriat. Vezi AICI declarația integrală a lui Dan Voiculescu.

UPDATE 09:55 Dan Voiculescu nu va fi prezent, astăzi, la Curtea de Apel, la citirea sentinței.

Pe fond, Dan Voiculescu a fost condamnat la cinci ani de închisoare. DNA a cerut pentru el pedeapsa maximă în acest caz, adică 10 ani de închisoare.

Statistica dosarului ICA

Au trecut 2.073 de zile de la momentul în care Dan Voiculescu a fost trimis în judecată.

– 72 de termene au fost înregistrate;

– 7 completuri de judecată au deliberat în dosarul lui Voiculescu;

– 13 judecători au avut în mână dosarul ICA;

– 12 inculpați au fost trimiși în judecată;

– 60 de milioane euro prejudiciu constat în dosar;

– un judecător a fost arestat;

– Voiculescu și-a dat demisia din Parlament de două ori;

– un inculpat a murit; Gheorghe Domnișoru a decedat în 2011 în timp ce dosarul era judecat șa Curtea Supremă și cu puțin timp înainte ca judecătorii să-l audieze. El a fost acuzat d eabuz în serviciu. A deșinut funcția de expert in cadrul Serviciului Privatizare al A.D.S și a contruibuit la trucarea privatizării ICA, susțin procurorii

– 62 de ani de închisoare au primit în total, în primă instanță, toți inculpații din dosar.

Potrivit rechizitoriului, preluarea frauduloasă a ICA de către Dan Voiculescu s-a realizat în patru etape infracționale, susțin anchetatorii DNA și judecătoarea Grațiela Constantin de la Tribunalul București, care l-a condamnat pe fondatorul trustului Intact la cinci ani de închisoare:

– Faza 1. Preluarea clădirilor ICA și construcția unor clădiri noi pe terenul institutului prin asocierea ICA/Grivco și Crescent într-o societatea nouă, denumită Bioprod. Voiculescu controla atât Crescent, cât și Grivco. Imobilele au fost extrem de mult subevaluate. Procurorii spun că prețul plătit a fost de 75 de ori mai mic.

– Faza 2. Preluarea terenurilor de sub clădiri din nou folosind aceeași rețetă a subevaluării.

– Faza 3. Privatizarea ICA realizată cu dedicație pentru Grivco și Dan Voiculescu. Atât în această fază, cât și în cele de mai sus un rol important l-au avut membrii PC înființat și condus de Dan Voiculescu, care făceau parte din conducerea ICA. Voiculescu plătind pentru acțiunile societății 104.000 euro deși valoarea lor erau de peste 7 milioane euro.

-Faza 4. Dan Voiculescu împrumută după privatizare ICA și devine acționar majoritar. După acest episod el a transmis acțiunile ICA fiicelor sale. În acest fel, spun procurorii, Dan Voiculescu a spălat acțiunile ICA deoarece ele au ajuns la el prin acțiuni ilegale de diminuare a valorii despre care Voiculescu avea cunoștință. După cedarea acțiunilor către fiicele sale, Voiculescu spera ca instituțiile statului să considere că ele sunt terți de bună credință.

Dan Voiculescu respinge acuzațiile de spălare de bani

Dan Voiculescu a declarat, atât în faza cercetărilor, cât și în faza judecării dosarului, că nu a comis niciun fel de infracțiune. El a respins acuzația de spălare de bani. În ultima perioadă, Voiculescu a încercat să demonteze mediatic acuzațiile procurorilor și constatarea judecătoarei de la Tribunalul București care l-a condamnat pentru spălare de bani. Recent, Voiculescu a declarat următoarele despre spălarea de bani: „Am înțeles că se va discuta problema încadrării juridice. Se va discuta dăcă avem de-a face cu o spălare de bani. Între timp, am devenit un mic specialist în spălare de bani, am studiat foarte mult și am înțeles că, pentru spălare de bani este nevoie de bani murdari – ceea ce nu este cazul la mine, pentru că toți banii mei au fost numai în conturi bancare -, și de intenția de a ascunde produsul sau banii pe care i-ai obținut – și nu se pune acest caz, pentru că eu le-am lăsat moșternire fetelor mele, la vedere, cu acte legale. Deci spălarea de bani înseamnă bani murdari, ascunși. Ca atare, nu poate fi vorba despre spălare de bani. Dar o să vedem, judecătorul este cel care hotărăște ce se va întâmpla pe data de patru”.